Nr. 8511/23.05.2022

**RAPORT DE SPECIALITATE**

la proiectul de hotărâre privind aprobarea depunerii proiectului „**Centrale de producere a energiei electrice din sursă regenerabilă solară – Apaserv Satu Mare S.A**.”, în cadrul PNRR,

a cofinanțării proiectului și a acoperirii contravalorii cheltuielilor altele decât cele eligibile

Apaserv Satu Mare S.A. intenţionează să depună spre finanţare un proiect privind realizarea de capacităţi noi de producere de energie electrică din sursă regenerabilă solară, cu instalație de stocare integrată, la Uzina de Apă de la Mărtinești, Uzina de Apă Doba și Stația de Epurare Satu Mare, str. Gabriel Georgescu, fn., în cadrul Planului Naţional de Redresare şi Rezilienţă (PNRR), Componenta C6. Energie, măsura de investiții I1.-Noi capacităţi de producţie de energie electrică din surse regenerabile.

Scopul componentei C6. Energiei îl reprezintă creșterea ponderii producției energiei electrice din surse regenerabile (energie eoliană/energie solară), prin forțe proprii și în vederea consumului propriu, pentru a beneficia de economii de cost legate de consumul de energie electrică din rețea, susținerea unei economii cu emisii scăzute de carbon și asigurarea capacității tehnice pentru implementarea investițiilor.

Prin acest proiect vor fi realizate activităţi specifice realizării de investiţii pentru instalarea de noi capacități de producere a energiei electrice la cele 3 puncte de lucru al Apaserv Satu Mare S.A., respectiv instalarea a 3 module generatoare fotovoltaice de 400, 400 si 190 kW echipate cu invertoare de 50 de kW folosind 1980 panouri fotovoltaice de 500Wp nominal, reprezentând o putere instalată de 990 kWP pentru întreaga instalație.

Centrala Electrică fotovoltaică se va amplasa pe acoperișul Clădirilor existente, pe structura de aluminiu lestată, iar restul echipamentelor, invertoare și tabloul de forță se vor monta în camera tehnică, pe perete, după cum urmează:

* + la Uzina de Apă de la Mărtinești, pe clădirile C3, C4, C13 din CF 102596, în suprafețe de 2521 mp, 1075 mp, 607 mp, 400 kW fotovoltaic;
  + la Uzina de Apă din Doba, pe clădire C1 si C5, din CF 100704, in suprafețe de 501 mp și 114 mp, 190 kW fotovoltaic;
  + la Stația de Epurare Satu Mare pe clădirea din zona de nord est a parcelei cu CF nr 11227 C1, în suprafață de 3450 mp – 400 kW.

În total, pe cele 3 amplasamente, se dorește montarea a 990 kW fotovoltaic.

Realizarea efectivă a lucrărilor aferente investiției se va derula în decursul a 4 luni, de la începerea acestora.

Data limită de depunere a ofertelor în cadrul procedurii de ofertare concurențială pe platforma PNRR, împreună cu toate documentele suport solicitate, este 31 mai 2022, ora 17,00.

Acest sistem de panouri fotovoltaice va produce estimativ 1114 MWh/an, ceea ce va acoperi cca 11% din necesarul de energie anuală al celor 3 amplasamente.

În urma instalării centralelor electrice fotovoltaice economia anuală de emisii de gaze cu efect de seră va fi de 238 tone CO2/an.

Din punct de vedere financiar, se preconizează ca investiția să se recupereze în mai puțin de 4 ani. Pe durata de funcționare, energia produsă va compensa energia care ar trebui consumată din rețea.

Fondurile disponibile pentru *Componenta C6 – Energie din cadrul PNRR, aferente Măsurii de investiții-Investiția I.1 – Noi capacități de producție de energie electrică din surse regenerabile*, urmează a fi alocate în baza procedurii de ofertare concurențială, competitivă, după 3 criterii:

* cuantum ajutor de stat solicitat pentru proiect din cheltuielile eligibile/MW instalat de producție - maxim 75 puncte;
* capacități de stocare asumate în proiect – maxim 10 puncte;
* utilizarea de către beneficiar, pentru consum propriu, a cel puțin 50% din volumul de energie electrica generat in cadrul proiectului – maxim 15 puncte.

Valoarea totală prevăzută a investiției este de 5.668.407,98 lei, fără TVA, din care, valoarea maximă eligibilă este de 5.325.500,10 lei, fără TVA, iar diferenta de 342.907,88 lei reprezintă cheltuieli neeligibile aferente proiectului.

Având în vedere faptul că cel mai mare punctaj la evaluarea tehnico-economică a ofertei se acordă în baza criteriului privind cuantumul ajutorului de stat solicitat pentru proiect din cheltuielile eligibile/MW instalat de producție, se propune ca partea suportată de Apaserv Satu Mare S.A. din totalul cheltuielilor eligibile să fie de 59%, respectiv 3.142.045,06 lei, fără TVA, iar cuantumul ajutorului solicitat în cadrul PNNR să reprezinte 2.183.455,04 lei, fără TVA, respectiv 41% din totalul cheltuielilor eligibile.

În vederea implementării proiectului, Apaserv Satu Mare S.A. trebuie să se angajeze să finanţeze toate cheltuielile neeligibile aferente proiectului.

Sumele vor fi asigurate din alte surse proprii Apaserv Satu Mare, respectiv Fondul I.I.D., cheltuielile cofinanţate din fondurile PNRR urmând a fi recuperate în baza cererilor de transfer, întocmite de către Apaserv Satu Mare.

Ținând cont de cele prezentate mai sus, proiectul de hotărâre se înaintează cu propunere de aprobare.

Director General, Șef Birou Financiar-Contabil

dr. ing. Leitner Ioan ec. György Ildikó-Adél